El camí que avui iniciem tots plegats significa una nova forma d'entendre les relacions entre l'aigua i les persones, amb llurs interessos i activitats, i entre el territori i les administracions responsables del recurs, tal i com correspon al segle XXI a les societats democràtiques. Els usuaris de l'aigua, tant si són municipis com pagesos, serveis turístics, o ambientals, heu entès que la forma més adequada de gestionar l'aigua que compartim és fer-ho des de la proximitat, la corresponsabilitat i la transparència. Us regaleu vosaltres mateixos l'oportunitat de gestionar un recurs finit i fràgil a la plana litoral de La Muga; un recurs, l'aigua, que cada vegada serà més finita i fràgil com a conseqüència dels impactes del canvi climàtic.

Des d'ara, la gestió dels recursos hídrics a la plana litoral de La Muga serà reflex del que vosaltres sigueu capaços de decidir i fer; una elecció intel·ligent per poder esdevenir menys vulnerables als impactes del canvi climàtic. Una elecció òptima que facilitarà la participació i l'acord en l'elecció de les mesures a emprendre. La proximitat i el veïnatge són elements que permeten una gestió més precisa i responsable, fins al punt que, personalment, no tinc cap mena de dubte que aquesta Comunitat d'Usuaris que avui arrenca acabarà esdevenint la Comunitat d'Usuaris de la Conca de la Muga, des de la desembocadura fins a les Salines i l'Albera; el temps us donarà la raó.

I, el clima, també.

Gabriel Borràs Calvo

Castelló d'Empúries, 17 de novembre de 2015